ประชาชนออกมาใช้สิทธิเลือกตั้งล่วงหน้า ที่ศูนย์เยาวชนกรุงเทพมหานคร ไทย-ญี่ปุ่น ดินแดงอย่างต่อเนื่อง ท่ามกลางการดูแลของเจ้าหน้าที่ และยังไม่พบปัญหาใดๆ
บรรยากาศการใช้สิทธิเลือกตั้งล่วงหน้าที่ศูนย์เยาวชนกรุงเทพมหานคร ไทย-ญี่ปุ่น ดินแดง ตลอดทั้งวันนี้ (7 พ.ค.)ตั้งแต่เวลา 08.00 น. พบว่ามีประชาชนออกมาใช้สิทธิการเลือกตั้งล่วงหน้ากันจำนวนมาก เนื่องจากจุดเลือกตั้งครั้งนี้ เป็น 1 ใน สถานที่ที่มีผู้ลงทะเบียนเลือกตั้งล่วงหน้ามากเป็นอันดับ 5 ของกรุงเทพมหานคร จำนวนรวม 25,300 คน ด้วยความที่คนมีจำนวนมาก จึงมีทั้งเจ้าหน้าที่ กกต. จากสำงานเขตดินแดง กทม. ตำรวจ และหน่วยงานที่เกี่ยวข้องบูรณาการเพื่ออำนวยความสะดวกทั้งนี้ภายในหน่วยเลือกตั้งได้แบ่ง และมีการแบ่งโซนการเลือกตั้งไว้อย่างชัดเจนทั้งในอาคารกีฬาเวสน์ 1 และ เวสน์ 2 โดยแบ่งประชาชน เป็นชุดการเลือก 1 - 50 โดยประชาชนที่ออกมาใช้สิทธิ จะมีเจ้าหน้าที่อำนวยความสะดวก และให้ประชาชนแสกนคิวอาร์โค้ดเพื่อตรวจสอบสิทธิ เพียงแค่กรอกเลขบัตรประชาชน กดตรวจสอบ ลำดับชุดเลือกตั้งก็จะขึ้นมาทันที จุดนี้ก็จะลดขั้นตอน และอำนวยความสะดวก ทั้งประชาชน และเจ้าหน้าที่ได้มากขึ้น ขณะนี้ภาพรวมบรรยากาศเป็นไปด้วยความเรียบร้อยยังไม่พบปัญหาใดๆขณะที่บริเวณภายนอกการจราจรติดขัดบางช่วงเวลา แต่มีเจ้าที่เทศกิจและตำรวจดูแลอย่างต่อเนื่อง อย่างไรก็ตามประชาชนยังสามารถออกมาใช้สิทธิเลือกตั้งจนถึงเวลา 17.00 น.